ཚན་རྩལ་དང་གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བར་ཤུགས་སྣོན་བརྒྱབ་སྟེ་དེང་རབས་ཞིང་འབྲོག་ལས་འཕེལ་རྒྱས་མྱུར་པོ་ཡོང་བར་ཁྲིད་སྟོན་བྱེད་དགོས།ཚན་རྩལ་ཞིབ་འཇུག་གསར་སྤེལ་ལ་ཤུགས་སྣོན་རྒྱག་པ་དང་དེང་རབས་ཀྱི་ཞིང་འབྲོག་ལས་ཐོན་ལས་ཀྱི་ལག་རྩལ་མ་ལག་འཐུས་ཚང་དུ་བཏང་སྟེ་དེང་རབས་ཞིང་འབྲོག་ལས་ཐོན་ལས་ཀྱི་ཚན་རྩལ་གསར་གཏོད་ལྟེ་གནས་ཁག་གཅིག་བསྐྲུན་ནས་འཕྲུལ་ཆས་ཅན་གྱི་ཐོན་སྐྱེད་དང་སྤུས་ལེགས་ཐོན་མཐོའི་སྣ་ཁ་གསར་པ་འདེམས་གསོ་མགྱོགས་སུ་གཏོང་བ་དང་།ཚན་རྩལ་ཁྱབ་གདལ་ལ་ཤུགས་སྣོན་བརྒྱབ་སྟེ་ས་ཁུལ་ཁག་ལ་ཞིང་ལས་ཚན་རྩལ་སློབ་གསོ་དང་ཐོན་སློབ་ཞིབ་གསུམ་གཞི་གཅིག་ཅན་གྱི་ཞིང་འབྲོག་ལས་ཀྱི་ལག་རྩལ་ཁྱབ་གདལ་མནའ་འབྲེལ་འཛུགས་རྒྱུར་ལྕག་སྐུལ་བྱེད་པ་དང་རིག་ལྡན་ཞིང་འབྲོག་ལས་ཀྱི་འདུ་འགོད་ལག་ལེན་བསྟར་ནས་ཞིང་འབྲོག་ལས་ཀྱི་ཟོག་སྦྲེལ་དྲ་རྒྱའི་ཚོད་ལྟ་དཔེ་སྟོན་དང་སྒྲིག་ཆས་རིག་ནུས་ཅན་ལ་འགྱུར་བར་སྐུལ་འདེད་གཏོང་བ།ཚན་རྩལ་གསར་གཏོད་དང་ལྕག་སྐུལ་ལམ་སྲོལ་འཐུས་ཚང་དུ་གཏོང་བ་དང་ཚན་རྩལ་གྲུབ་འབྲས་གཞན་སྒྱུར་གྱི་ཕན་འབྲས་དང་ཚན་རྩལ་མི་སྣས་ལས་ཞོར་གླ་ཆ་ལེན་པ་སོགས་ཀྱི་ལམ་ལུགས་ཀྱི་གཏན་འབེབས་དོན་འཁྱོལ་བྱེད་པ་དང་།ཞིང་འབྲོག་ལས་ཚན་ཞིབ་ཀྱི་ཕུལ་བྱུང་ཤེས་ལྡན་པའི་གསོ་སྦྱོང་འཆར་གཞི་ལག་ལེན་བསྟར་བ།ཁྲོམ་རར་ཕྱོགས་པའི་ཞིང་འབྲོག་ལས་ཀྱི་ལག་རྩལ་ཞིབ་སྤེལ་དང་།གྲུབ་འབྲས་གཞན་སྒྱུར།ཐོན་ལས་སྐྱེད་སྲིང་བཅས་ཀྱི་སྒྲིག་གཞི་གསར་པ་འཕེལ་རྒྱས་གཏོང་བ་བཅས་བྱེད་པ།གྲོང་གསེབ་ཀྱི་མི་ཤུགས་ཐོན་ཁུངས་གསར་སྤེལ་བྱས་ནས་གཙོ་གནད་ཐོག་ཆེད་ལས་ཞིང་འབྲོག་པ་གསར་པ་སྐྱེད་སྲིང་དང་རྩལ་ནུས་མཐོར་གཏོང་ལ་དམིགས་ཏེ་སྲིད་གཞུང་གིས་གཙོ་ཁྲིད་དང་།སྡེ་ཚན་གྱིས་གཞོགས་འདེགས།སྤྱི་འདོམས་བཀོད་སྒྲིགཐོན་ལས་སྐུལ་ཁྲིད་བཅས་ཀྱི་གསོ་སྦྱོང་ལམ་སྲོལ་འཛུགས་དགོས།